ועדת החוקה, חוק ומשפט, כנסת 15, פרוטוקול מספר 492, 2002-06-23 10:00

אופיר פינס-פז: בוקר טוב.

אופיר פינס-פז: אני מתכבד לפתוח את ישיבת הוועדה.

אופיר פינס-פז: על סדר היום תקנות זכויות נפגעי עבירה, התשס"ב-2001.

אופיר פינס-פז: התקנות הועברו אלינו על ידי שר המשפטים והשר לביטחון פנים והם הגיעו אלינו ב-9 לאפריל, ואנחנו מתכבדים להעביר אותן היום לאישור.

אופיר פינס-פז: עו"ד ענת אסיף, תציג לנו בבקשה את התקנות.

עו"ד ענת אסיף: כפי שציינת אלו תקנות בחתימת שני השרים כיוון ששני השרים ביחד אחראים על ביצוע חוק זכויות נפגעי עבירה.

אופיר פינס-פז: מתי החוק הזה חוקק?

עו"ד ענת אסיף: חלקו הראשון נכנס לתוקף ביוני 2001 והוא בהחלה הדרגתית אמור להסתיים עד סוף 2003.

עו"ד ענת אסיף: התקנות האלה מסדירות ביצוע של שתי זכויות עיקריות בחוק.

עו"ד ענת אסיף: זכות אחת של קבלת מידע וההזכות האחרת של עיון בכתב האישום.

עו"ד ענת אסיף: לגבי קבלת מידע יש כאן ארבעה פריטים: קבלת מידע כללי על זכויות של הנפגעים, קבלת מידע איך מתנהל הליך פלילי באופן כללי, קבלת מידע על דרכי הגנה אפשרויות וקבלת מידע על ארגוני סיוע שאפשר לפנות אליהם ולקבל מהם ייעוץ, סיוע, כל ארגון לפי התחומים שלו.

עו"ד ענת אסיף: התקנות האלה קובעות שיופצו דפי מידע.

עו"ד ענת אסיף: משרד המשפטים לקח על עצמו להפיק חוברות מידע שכוללות את כל ארבעת הפריטים האלה.

עו"ד ענת אסיף: החוברות האלה נמצאות כרגע בשלב של עיצוב גרפי והן אחר כך תלכנה לדפוס.

עו"ד ענת אסיף: התקנות מפרטות מה יכללו חוברות המידע וכן איפה הן יופצו.

עו"ד ענת אסיף: יש לי כאן את התוכן של החוברות שהוא כבר מוכן בלי העיצוב.

עו"ד ענת אסיף: זה לא חלק מהתקנות, אבל זה יהיה בצורה של חוברת נוחה לנשיאה, קריאה חח וידידותית למשתמש.

אופיר פינס-פז: האם אתם הראתם את זה למישהו מהארגונים?

עו"ד ענת אסיף: ככל שיכולנו זה הועבר לארגונים שעובדים איתנו.

עו"ד ענת אסיף: התעדכנו לגבי מספרי הטלפון שכלולים כאן וקיבלנו הערות ככל שניתן.

עו"ד ענת אסיף: יש הרבה מאוד ארגונים ואי אפשר היה להעביר לכולם, אלא לארגונים המרכזיים שגם הם כפופים להחלת החוק מכירים את הדפים האלה.

עו"ד ענת אסיף: אני רוצה להתייחס עכשיו לנוסח בתקנה 3.

עו"ד ענת אסיף: יש כאן משהו שאני רוצה להוסיף משום שהיום בבוקר הגענו לאיזשהו תיקון קטן.

אופיר פינס-פז: אני מציע שקודם כל תתני פירוט קצת יותר מעמיק.

עו"ד ענת אסיף: יש תקנה של העיון בכתב האישום שהיא לא קשורה לחוברות האלה.

עו"ד ענת אסיף: תקנה 7 מפרטת מבחינה ביצועית טכנית כיצד יבוצע העיון בכתב האישום.

עו"ד ענת אסיף: התקנה הזו אומרת שכמובן צריך לתאם עם גורם אחראי בתביעה או בפרקליטות את הנושא של העיון.

עו"ד ענת אסיף: וכן, יש כאן אפשרות שכתב האישום פשוט יישלח בפקס או בדואר אלקטרוני, במקום שהנפגע יצטרך לבוא.

עו"ד ענת אסיף: יש יחידות במשטרה שיתארגנו לשליחת הדברים האלו בדואר אלקטרוני.

עו"ד ענת אסיף: כמובן שנפגע שאין לו דואר אלקטרוני יתאמו איתו.

אופיר פינס-פז: איך מוגדר נפגע?

עו"ד ענת אסיף: נפגע עבירה מוגדר בחוק באופן הכי רחב שיכול להיות.

עו"ד ענת אסיף: זה כל העבירות.

עו"ד ענת אסיף: מי שנפגע במישרין מעבירה וכן בן משפחה של מי שהעבירה גרמה למותו, למעט חשוד, נאשם, נידון.

אופיר פינס-פז: מה קורה אם יש החלטה שלא להעמיד לדין?

עו"ד ענת אסיף: כבר היום לפי חוק סדר הדין הפלילי, לא לפי חוק זכויות נפגעי עבירה, שולחים הודעה למתלונן שהוא בדרך כלל גם הנפגע ויש לו זכות ערר.

עו"ד ענת אסיף: לא היינו צריכים להסדיר את זה עוד הפעם לפי חוק זכויות נפגעי עבירה.

עו"ד ענת אסיף: זו הזכות הבסיסית של נפגעי עבירה שעוד הייתה קיימת לפני החוק ואנחנו לא גורעים ממנה כאן ולא מפריעים לה.

אופיר פינס-פז: תפרטי לי בנושא המידע את הנושאים באופן מעשי, מידע בדבר זכויות והליכים.

עו"ד ענת אסיף: הסעיף הראשון שאנחנו מיישמים כאן ואני הולכת לפי סדר הסעיפים בחוק, זה סעיף 6(3), סעיף שנותן לנפגע עבירה במהלך ההליך הפלילי זכות לקבל מהמשטרה מידע לגבי אפשרויות קיימות להגנה מפני חשוד, נאשם או נדון.

עו"ד ענת אסיף: בעניין הזה המשטרה הכינה דף אינפורמציה כללי.

עו"ד ענת אסיף: הוא כמובן לא פוטר אותה משאר עבודתה להגן על האזרחים, אבל הוא נותן איזשהן אינדיקציות.

עו"ד ענת אסיף: למשל, המלצה לנעול את הרכב, לשים אזעקה, הוראות מאוד כלליות ובסיסיות להגנה.

עו"ד ענת אסיף: כמובן שמעבר לזה למשטרה יש את המחויבויות לתת את השירות לאזרח בתחומי ההגנה, אבל מבחינת מה שייכנס לחוברת הוכן דף כללי בנושא הגנה.

אופיר פינס-פז: את אומרת שאם הוא לא יעזור, הוא לא יזיק.

עו"ד ענת אסיף: כן.

עו"ד ענת אסיף: אני לא רוצה להישמע כאילו עשינו משהו כאן

עו"ד ענת אסיף: סתם כדי לצאת ידי חובה.

אופיר פינס-פז: הסעיף הספציפי הזה בחוברת נראה לי קצת סתם, לא?

עו"ד ענת אסיף: אני לא חושבת.

עו"ד ענת אסיף: אנחנו בדקנו מה יש בחוץ לארץ ובנושא הזה של עלוני מידע לנפגעים יש ממש שגשוג בארצות ובאנגליה.

עו"ד ענת אסיף: אתה נכנס לאתר אינטרנט ויש לך ערמות של פירוט של מה כדאי לעשות לגבי כל עבירה, כל התנהגות, כל חשש.

עו"ד ענת אסיף: אולי לך זה נשמע טריוויאלי.

עו"ד ענת אסיף: ישנו למשל הסבר לקשישים ללכת עם התיק כאשר הוא מתחת לבית השחי כדי שיהיה יותר קשה לחטוף אותו.

אופיר פינס-פז: זה כבר לא כל כך יעזור למי שגנבו לה את התיק.

עו"ד ענת אסיף: יש כמה שלבים בנושא של המידע.

עו"ד ענת אסיף: יש מידע על הגנה, הגנה מן הסתם זה לפני שמתרחשת עבירה.

אופיר פינס-פז: אני הבנתי את זה אחרת.

אופיר פינס-פז: הבנתי שזה הגנה לאנשים שהם מאוימים במהלך המשפט.

אופיר פינס-פז: הרי יש קורבנות שהם לא מפסיקים להיות קורבנות.

אופיר פינס-פז: אני חשבתי שמדובר על תוך כדי התנהלות המשפט והתנהלות החקירה המשטרתית.

עו"ד ענת אסיף: דף המידע המשטרתי כולל איך להתגונן לפני והוא גם כותב הנחיות כלליות כמו: מייד כאשר מאיימים עליך אל תהסס להתלונן במשטרה ודברים כאלו.

עו"ד ענת אסיף: אני אומרת שוב, זה לא ממלא את כל עבודת ההגנה של המשטרה כמובן.

עו"ד ענת אסיף: זה משהו שיצא בתוך חוברת כזו.

עו"ד ענת אסיף: כדי שהיא ידידותית כמובן שלא רצינו להעמיד בה ספר הנחיות.

עו"ד ענת אסיף: זה הדף של ההגנה.

עו"ד ענת אסיף: הדף השני שנכלל בחוברת מיישם את סעיף 8(א) לחוק.

עו"ד ענת אסיף: "נפגע עבירה זכאי לקבל מידע על זכויותיו כנפגע עבירה ועל הדרך שבה מתנהל הליך פלילי".

עו"ד ענת אסיף: יהיו משהו כמו שניים או שלושה עמודים כלליים שמתארים מה זה בכלל הליך פלילי.

אופיר פינס-פז: מה זה הליך פלילי אנחנו יודעים, מה זה הזכויות?

עו"ד ענת אסיף: זה החוק.

עו"ד ענת אסיף: זה פשוט כותב את החוק במילים פשוטות וברורות ומפשט את זה לכל אדם.

עו"ד ענת אסיף: הדבר הרביעי שאני חושבת שהוא הכי משמעותי הוא היישום של סעיף 11.

עו"ד ענת אסיף: "נפגע עבירה זכאי לקבל מידע על שירותי סיוע הניתנים לנפגעי עבירה, בין שהם ניתנים על ידי המדינה, בין שהם ניתנים על ידי גופים לא ממשלתיים כפי שיקבעו השרים".

עו"ד ענת אסיף: יש לנו כאן פירוט די מפורט של שירותי סיוע שמחולקים לפי תחומים.

עו"ד ענת אסיף: סיוע לבני משפחות של נרצחים ונרצחות, סיוע לקשישים, סיוע באלימות במשפחה, סיוע לנוער.

עו"ד ענת אסיף: יש פירוט של ארגונים, טלפונים, קווי חירום ואני מקווה שכל מה שצריך.

עו"ד ענת אסיף: אני יודעת שיש תמיד ארגונים שקמים ונוספים.

עו"ד ענת אסיף: אנחנו השתדלנו ללכת על הארגונים הוותיקים והמוכרים.

עו"ד ענת אסיף: ראש מדור נפגעי עבירות במשטרה לקחה על עצמה לוודא שהדפים האלה יהיו מעודכנים.

אופיר פינס-פז: מה זה הפצת דפי מידע?

עו"ד ענת אסיף: זה הפצה של החוברת.

אופיר פינס-פז: איך החוברת הזו תופץ?

עו"ד ענת אסיף: משרד המשפטים שולח אותה לדפוס.

עו"ד ענת אסיף: זה כנראה יודפס במדפיס הממשלתי.

אופיר פינס-פז: כמה עותקים אתם עושים מזה?

עו"ד ענת אסיף: אנחנו נשתדל שיהיו 500 אלף עותקים כדי שכל נקודה ונקודה שמוזכרת בתקנות תקבל לפחות 200 חוברות.

עו"ד ענת אסיף: תחנות משטרה תקבלנה יותר כי באופן טבעי מגיעים אליהן יותר נפגעים.

עו"ד ענת אסיף: משרד המשפטים בסיכום עם המשרדים האחרים ייעזר בהם להפצה.

אופיר פינס-פז: מי מפיק את החוברת באופן אישי?

עו"ד ענת אסיף: בממשלה, אני.

עו"ד ענת אסיף: אבל, זה נשלח לבית דפוס.

אופיר פינס-פז: את בודקת שכל המידע יהיה אמין ובדוק עד הסוף.

עו"ד ענת אסיף: כן.

עו"ד ענת אסיף: זה התוכן והתוכן הזה נמצא על דיסקט.

עו"ד ענת אסיף: בית הדפוס יכין לנו חמש חוברות לדוגמא.

עו"ד ענת אסיף: אנחנו נעשה עוד איזשהי הפצה ראשונית כדי לראות שהחוברת היא בסדר ואחר כך נריץ את זה.

אופיר פינס-פז: חוברת מידע בשפות שונות.

אופיר פינס-פז: אנחנו מדברים על עברית, ערבית, רוסית אמהרית ואנגלית והיא מותאמת גם לעיוורים.

עו"ד ענת אסיף: כן.

עו"ד ענת אסיף: יש כרגע תרגומים לאנגלית, ערבית ורוסית.

עו"ד ענת אסיף: יש לנו עמותה שהתנדבה לעשות את התרגום לאמהרית.

עו"ד ענת אסיף: היא עדיין לא סיימה את התרגום, אבל היא לקחה על עצמה לעשות את זה.

עו"ד ענת אסיף: בדף כתוב שבשביל לקבל מידע שמותאם לעיוורים אפשר לפנות למרכז לעיוור.

עו"ד ענת אסיף: הם יעשו את ההתאמות.

עו"ד ענת אסיף: הסבירו לנו שלא מספיק לעשות את זה בברייל כי יש כבדי ראייה שקוראים בכתב מוגדל, ויש כבדי ראייה שצריכים הקלטה.

עו"ד ענת אסיף: המרכז לעיוור לקח על עצמו לספק חוברות מותאמות לאנשים שזקוקים לזה.

עו"ד ענת אסיף: יש לי הערה לנוסח של תקנה 3 פיסקה (3).

עו"ד ענת אסיף: תקנה 3 אומרת מה ייכללו בתוך דפי המידע ואני רוצה להזכיר שהדפים האלה, לפחות הגרסה הראשונית שלהם כבר מוכנה, כך שאין פה איזה ויכוח מהותי, אין פה בכלל ויכוח.

עו"ד ענת אסיף: פיסקה (3) אומרת אלו גורמים מעבר למחלקות לשירותים חברתיים ומרכזים, ייכללו בתוך הדפים.

עו"ד ענת אסיף: זאת אומרת, אלו ארגונים וולונטריים ייכללו בדפים.

עו"ד ענת אסיף: ראש מדור נפגעי עבירות במשטרה לקחה על עצמה את העבודה הזו וזה אומר לבדוק שהטלפונים מעודכנים.

עו"ד ענת אסיף: כאן כתוב: בתיאום עם פרקליטות המדינה ואנחנו רק מבקשים להוסיף שהתיאום יהיה גם עם משרד העבודה והרווחה.

עו"ד ענת אסיף: זה מוסכם על המשטרה, מוסכם עלינו וכמובן מוסכם על משרד העבודה והרווחה.

עו"ד ענת אסיף: העירו לי שהנוסח בפיסקה (3) הוא לא כל כך ברור.

עו"ד ענת אסיף: ראש מדור נפגעי עבירות הוא מחליט מה לכלול בדפים ויכול הנוסח להשתמע כאילו הוא בכלל מחליט מי נותן סיוע.

עו"ד ענת אסיף: לא זו הכוונה.

עו"ד ענת אסיף: אני לוקחת על עצמי לבדוק בנוסח שזה ברור שזה רק תפקיד לבדוק מה ייכלל בדפים.

אופיר פינס-פז: בסדר.

אופיר פינס-פז: עו"ד דפנה בוסתן, בבקשה.

עו"ד דפנה בוסתן: אני הייתי מבקשת להוסיף בסעיף 5 את לשכות הסיוע המשפטי של משרד המשפטים עצמו וכן את כל הממונות על מעמד האישה.

עו"ד דפנה בוסתן: היום יש שני מעגלים.

עו"ד דפנה בוסתן: הממונות על מעמד האישה בכל משרדי הממשלה והממונות על מעמד האישה בכל רשויות המקומיות.

עו"ד דפנה בוסתן: זהו גוף שהוא מאוד מאורגן ומסודר מאוד.

דורית ואג: אנחנו הזמנו את רונית לב ארי, היא פשוט לא יכלה לבוא.

עו"ד דפנה בוסתן: הנושא השני מתייחס למרפאות.

עו"ד דפנה בוסתן: יש לנו כאן רק את המקרים הקיצוניים שמגיעים לחדרי מיון, ולמעשה כאן מצטלבות דרכנו עם חוק אחר שכרגע בהכנה וזה החוק של הדיווח.

עו"ד דפנה בוסתן: יש עשייה מרובה בנושא הזה של רופאי משפחה עם הגדלה של מאות אחוזים בנושא של הדיווח ובמסירת מידע.

עו"ד דפנה בוסתן: אני חושבת שבמרפאות לאם ולילד צריך להפיץ את זה.

עו"ד דפנה בוסתן: לפי המספרים אני מבינה שגם כל אדם שרכבו נגנב יהיה זכאי לקבל את החוברת הזו.

עו"ד דפנה בוסתן: אני מנסה בכל זאת לשים פוקוס על אלימות כלפי נשים.

אופיר פינס-פז: האם את רוצה לומר לי שיישלחו עותקים לכל מי שגנבו לו את האוטו?

עו"ד ענת אסיף: לא, אם אדם בא להתלונן על גניבת רכב ומעניין אותו זכויותיו כנפגע עבירה הוא יוכל לקחת חוברת.

אופיר פינס-פז: אני מדבר עכשיו על קבלת כתב אישום, לא על חוברת.

עו"ד ענת אסיף: אם מגישים כתב אישום נגד גנב הרכב למה שהוא לא יקבל?

סיגל קוגוט: הוא יכול לקבל, הוא צריך לתאם עם פרקליט מחוז.

אופיר פינס-פז: זאת אומרת, הוא צריך ליזום.

סיגל קוגוט: כן, בכל מקרה.

סיגל קוגוט: מימוש זכותו תהיה באחת מהדרכים הבאות, תראה את תקנה 7(ב).

עו"ד דפנה בוסתן: אומרים לי 500 אלף חוברות ואני הופתעתי מהמספר כי מספר התלונות בתיקים שאנחנו עוסקים בהם זה 20 אלף לשנה.

אופיר פינס-פז: דפנה, יש פה שני דברים.

אופיר פינס-פז: קודם כל את צודקת.

אופיר פינס-פז: שנית, הם הרי לא מפיצים את זה אחד אחד.

אופיר פינס-פז: הם שמים את זה בנקודות הפצה.

אופיר פינס-פז: כמובן שהם מכינים הרבה יותר חוברות ממספר האנשים שנפגעים.

עו"ד דפנה בוסתן: אבל זה מקרין על המקומות שבהם הם מפיצים.

עו"ד דפנה בוסתן: אם אתה לוקח את כל מי שבוצעה נגדו עבירה, כולל עבירות רכוש ואתה שם את זה בחבילה אחת ואתה לא מפריד בין נפגעי אלימות לבין כל הנפגעים האחרים, אז אני אומרת שלנפגעי אלימות יש מקומות אחרים שבהם הייתי שמה עליהם את הפוקוס והם לא נמצאים כאן בתוך המסה הגדולה הזו.

אופיר פינס-פז: אפשר להחליט משהו אחר והוא שנפגעי אלימות יקבלו את החוברת באופן יזום הביתה.

עו"ד ענת אסיף: אני לא חושבת שהמערכת בנויה לשלוח בדואר חוברות כאלו.

אופיר פינס-פז: למה לא?

עו"ד ענת אסיף: תראו, הנפגעים מגיעים למקומות האלה.

עו"ד ענת אסיף: כשהוא בא להתלונן במשטרה אז הם יתנו לו את זה.

עו"ד דפנה בוסתן: אני אומרת שמצופה לראות אותם במקומות אחרים לא ביחידה לחקירת שוטרים, למשל.

עו"ד דפנה בוסתן: אני מדברת על המקומות האלה של רופאי משפחה, תחנות לאם ולילד, תחנות סיוע משפטי של משרד המשפטים.

עו"ד דפנה בוסתן: אלו המקומות שאליהם הם יגיעו.

עו"ד ורד וינדמן: אני רוצה להציג את הגברת שוש ליפשיץ שהיא אם לנער שנפגע מאלימות.

עו"ד ורד וינדמן: את אמרת נכון שחדרי מיון זה המקרה הקיצוני, ואני רוצה להוסיף את עניין המר"מ, לשם הם הגיעו למר"ם לאחר המקרה.

אופיר פינס-פז: ענת, מה התשובות שלך להצעות?

עו"ד ענת אסיף: מבחינתי החוברות האלה צריכות להיות בכמה שיותר מקומות.

עו"ד ענת אסיף: אבל, אנחנו מדברים כאן על תקנות, על עבודה שמשרד המשפטים לקח על עצמו לתקצב.

עו"ד ענת אסיף: זה מן הסתם לא בחינם.

עו"ד ענת אסיף: הפקת חוברות כאלה עולה הרבה מאוד כסף, אפילו שזה רק חוברת.

עו"ד ענת אסיף: לכן, אנחנו הלכנו על הדברים בולטים והכי ברורים שקשורים להליך הפלילי שאליהם מגיעים נפגעים.

עו"ד ענת אסיף: לגבי לשכות סיוע משפטי, אני רוצה לבדוק את זה עוד הפעם, כי סיוע משפטי לפחות מבחינת נושא זה הליכים אזרחיים ולא פליליים.

עו"ד ענת אסיף: זה נכון אבל שיש הרבה מאוד חיבור.

עו"ד ענת אסיף: לשכות לסיוע משפטי, אני לוקחת על עצמי שמשרד המשפטים יעביר גם לשם חוברות.

עו"ד דפנה בוסתן: ממונות על מעמד האישה זה בסך הכל 200 איש.

עו"ד ענת אסיף: אני לא הצלחתי להבין אם הן מקבלות קהל והאם מגיעות אליהן נפגעות ואיך או שזה רק טלפונית?

עו"ד ענת אסיף: מעבר לזה אני רוצה לומר שאת הרשימה הזו ראתה הממונה על מעמד האישה רונית והיא לא העירה שזה חסר ולכן אולי זה לא נכנס.

עו"ד ענת אסיף: אין לי אבל ויכוח, מצידי שהחוברות יהיו בכל מקום.

עו"ד ענת אסיף: הבעיה היא איזו התחייבות משרד המשפטים לוקח כאן על עצמו להפיץ?

אופיר פינס-פז: ענת, אני מציע שתעבירי לממונה הארצית והיא תהיה אחראית.

אופיר פינס-פז: היא תעביר לרשות והיא תטפל בזה.

עו"ד ענת אסיף: בסדר, אני רק לא יכולה להתחייב שזה יהיה 2000 חוברות.

עו"ד ענת אסיף: זה פשוט עניין של כסף.

עו"ד ענת אסיף: לגבי מר"מ וקופות חולים, אין לי שום בעיה לשלוח דוגמא אחת או עשר דוגמאות מהחוברת הזו לכל קופות החולים בארץ שתמצא לנכון להפיק לעצמה עוד.

עו"ד ענת אסיף: אני לא יכולה להתחייב לכל הגורמים שהם לא ממשלתיים לעמוד בנטל התקציבי של שכפול חברות.

עו"ד ענת אסיף: קופת חולים זה לא ממשלתי.

עו"ד ענת אסיף: אם קופות החולים ייקחו על עצמם על הדגם שלנו להפיק את החוברות האלה אני מאוד מאוד אשמח.

עו"ד ענת אסיף: אני בתקציב שהוגבל לנושא הזה לא יכולה לקחת על עצמי להפיץ לקופות חולים.

דורית ואג: מה עם תחנות מגן דוד הרי גם לשם מגיעים ואולי זה ייעשה במקום.

אופיר פינס-פז: זה גם לא ממשלתי.

דורית ואג: בירושלים אחד המר"מים נמצא בתחנת מגן דוד.

דורית ואג: לא כולם הולכים לחדר מיון, יש כאלה שהולכים לתחנת מגן דוד.

עו"ד ענת אסיף: יש אין סוף מקומות שאפשר להפיץ אליהם.

עו"ד ענת אסיף: זה מתקציב של משרד המשפטים.

עו"ד ענת אסיף: אני מבקשת לאשר את התקנות כפי שהן.

עו"ד ענת אסיף: כל המערכת הזו של ההפצה יכולה להשתכלל בלי התקנות, ואם יהיה צורך בתיקון התקנות.

עו"ד ענת אסיף: אין לי שום בעיה לשלוח 100 חוברות לממונה הארצית על מעמד האישה ולבדוק עם לשכות הסיוע המשפטי אין לי בעיה, אבל נראה לי חבל בשביל זה לעכב, להחזיר אותי למשרד לאשר, לתקן, לחזור אליכם לאשר.

עו"ד ענת אסיף: את כל הדברים שנרשמו כאן אני לוקחת על עצמי לבדוק.

עו"ד ענת אסיף: אם במסגרת ה-500 אלף חוברות נוכל להפיץ גם אליהם אנחנו נעשה את זה.

עו"ד ענת אסיף: אם נראה שזה בעיה של תוספת תקציב ונראה באמת שיש צורך אז ננסה לעשות תיקון לתקנות ולבקש לזה עוד תקציב.

אורה ברז: אני חושבת שצריך להפיץ את זה גם במוסד לביטוח לאומי.

אורה ברז: מגיעים לשם קשישים, נכים ויש להם קשר עם הביטוח הלאומי.

אופיר פינס-פז: אני חושב שזוהי גם הערה נכונה וביטוח לאומי זה כן ממשלה.

אופיר פינס-פז: ענת, ברשותך אני כן רוצה לשנות את התקנות ברוח ההסכמות, אלא אם כן תבואי ותגידי שזה אסון גדול.

אופיר פינס-פז: אבל, אני לא חושב שתגידי את זה.

אופיר פינס-פז: את שולחת למרכז הביטוח הלאומי, את לא שולחת לכל סניף.

עו"ד ענת אסיף: אני לא שולחת לאף סניף, אבל זה רק כמות.

אופיר פינס-פז: אני לא מציע לך לעשות יותר מ-500 אלף.

עו"ד ענת אסיף: גם לא יאשרו לי.

אופיר פינס-פז: צריך אולי לחלק את הכמויות אחרת.

אופיר פינס-פז: אני מציע שהביטוח הלאומי יהיה כתובת, אני מציע להכניס את זה פנימה, אלא אם כן הביטוח הלאומי מתנגד.

אופיר פינס-פז: אותו הדבר לגבי מגן דוד אדום.

אופיר פינס-פז: עזבו את קופות החולים, מגן דוד אדום נראה לי לא פחות חשוב ברמה המהותית מחדרי מיון ומבתי חולים.

עו"ד ענת אסיף: האם נכנס קהל למד"א?

אופיר פינס-פז: חד משמעית, כן.

עו"ד דפנה בוסתן: מה לגבי הסיוע המשפטי ורשות לקידום מעמד האישה?

אופיר פינס-פז: היא תקבל סיכום כמו שהיא תקבל, לא בטוח שצריך להכניס את זה לתוך החוק.

אופיר פינס-פז: אין ויכוח בין ענת לבינך שהרשות תקבל חוברות.

אופיר פינס-פז: מתי תצא החוברת?

אופיר פינס-פז: מתי היא תופץ?

עו"ד ענת אסיף: אני מקווה שהיא תהיה מודפסת תוך חודש והיא תשלח.

עו"ד ענת אסיף: זה נמצא עכשיו בעיצוב הגראפי ואחר כך זה הולך לדפוס.

אופיר פינס-פז: אני מאשר את התקנות.

עו"ד ענת אסיף: אתה מאשר עם התוספות.

אופיר פינס-פז: בוודאי.

עו"ד ענת אסיף: אלא, אם אני אגיד שיש בעיה להוסיף את זה.

אופיר פינס-פז: אם יש בעיה אז את תגמרי עם סיגל.

עו"ד ענת אסיף: בסדר, תודה רבה.

אופיר פינס-פז: הישיבה נעולה.